CELEX: 32010R0119
Language: bg
Date: 2010-02-09 00:00:00
Title: Регламент (ЕС) № 119/2010 на Комисията от 9 февруари 2010 година за изменение на Регламент (ЕС) № 1233/2009 за определяне на специфична мярка за подпомагане на пазара в сектора на млечните продукти

10.2.2010   
            
            
               BG
            
            
               Официален вестник на Европейския съюз
            
            
               L 37/26
            
         РЕГЛАМЕНТ (ЕС) № 119/2010 НА КОМИСИЯТА
   от 9 февруари 2010 година
   за изменение на Регламент (ЕС) № 1233/2009 за определяне на специфична мярка за подпомагане на пазара в сектора на млечните продукти
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 2799/98 на Съвета от 15 декември 1998 г. за определяне на агромонетарния режим на еврото (1), и по-специално член 9 от него,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (2), и по-специално член 186 и член 188, параграф 2 във връзка с член 4 от него,
   като има предвид, че:
   
               (1)
            
            
               В приложението към Регламент (ЕС) № 1233/2009 на Комисията (3) са посочени средствата за осигуряване на помощ на земеделските производители на млечни продукти, сериозно засегнати от млечната криза. Тъй като тези средства са определени в евро, за да се осигури унифицирано и едновременно прилагане в целия Европейски съюз, е необходимо да се определи обща дата за преобразуването на тези средства в националните валути на държавите-членки, които не са приели единната валута. За тази цел е целесъобразно да се установи правопораждащият факт за валутния курс в съответствие с член 3 от Регламент (ЕО) № 2799/98.
            
         
               (2)
            
            
               С оглед на принципа, посочен в член 3, параграф 1, второ тире, и на критериите, споменати в член 3, параграф 2 от Регламент (ЕО) № 2799/98, правопораждащият факт следва да бъде датата на влизане в сила на Регламент (ЕС) № 1233/2009.
            
         
               (3)
            
            
               Следователно Регламент (ЕС) № 1233/2009 следва да бъде съответно изменен.
            
         
               (4)
            
            
               За да се осигури по възможно най-бързия начин унифицираното и едновременно прилагане в целия Европейски съюз, настоящият регламент следва да влезе в сила незабавно и следва да се прилага от датата на влизане в сила на Регламент (ЕС) № 1233/2009.
            
         
               (5)
            
            
               Мерките, предвидени в настоящия регламент, съответстват на становището на Управителния комитет за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   В Регламент (ЕС) № 1233/2009 след член 3 се вмъква следният член 3а:
   
      „Член 3а
      Правопораждащият факт за валутния курс по отношение на средствата, посочени в приложението, е 17 декември 2009 г.“
   
   Член 2
   Настоящият регламент влиза в сила в деня след публикуването му в Официален вестник на Европейския съюз. Той се прилага от 17 декември 2009 година.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 февруари 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 349, 24.12.1998 г., стр. 1.
   
      (2)  ОВ L 299, 16.11.2007 г., стр. 1.
   
      (3)  ОВ L 330, 16.12.2009 г., стр. 70.